Her kaster Dyani seg ut fra 22 meters høyde - på skateboard
Den forrige verdensrekorden i det som kalles «bomb drop» skal være satt av Danny Way i Las Vegas, på 6,67 meter. Med sju meter over kanten, hevder Dyani at han blir ny rekordholder. - Det er også det høyeste noen har gjort vertikalt uten utstyr som er festet til kroppen, slik som fallskjerm eller snowboard. Vi har med profesjonell målehjelp og oberst Arvid Halvorsen fra forsvaret for å sikre at det blir offisielt, sier Oslo-gutten til VG Nett. Det første forsøket endte med et fall der Dyani slo hull i rampen med kroppen. - Jeg har brukt noen dager på å få gnidd ut litt blod, og hatt noen indre blødninger. Men det går fremover og nå fungerer også venstrebeinet bedre. Det har vært noen dager med en verkende skulder og et kragebein som skal opereres på vent. Det tar også litt tid før man virkelig kjenner smerten, så man føler man bare får mer og mer juling. - Dette fikk deg ikke til å miste lysten til å prøve igjen? - Nei, nei. Absolutt ikke. Jeg hadde ikke én treningsdag før vi prøvde, vi skrudde på den siste plata ti minutter før vi begynte. Det var helt ukjent terreng, og fra den personlige rekorden på fem meter og de to meterne opp til sju; det var veldig spesielt. Man må lære å kontrollere kroppen og høyden helt på nytt. Det er sånt som kommer etter hvert.Når han treffer quarter pipen har han en hastighet på 53 kilometer i timen. På vei nedover kommer den opp mot 80. I forberedelsene har han levd nærmest isolert fra familie og venner, og kontaktet formel 1-kjørere for å få råd om beskyttelse og ingeniører for å bygge en best mulig rampe. - Hva får en mann til å kaste seg ut i en knallhard rampe fra en slik høyde? - Det er ikke sånn at jeg trenger å gjøre de største tingene på planeten. I Norge er det så utrolig mange gode skatere, og jeg er generelt opptatt av at flere skal gjøre det. Dette har veldig lite med meg å gjøre, men kanskje kan norsk ungdom se at hvis han karen der har gjort noe, så kanskje de tenker at også de kan. I tillegg er det bare en sånn greie jeg må takle, at alt fra psykologi til personen man er blitt blir testet, sier Dyani, som er opptatt av at det ikke skal bli noen «Hollywood-greie». - Vi står der med forsvaret og lift, og jeg gjør det fordi jeg vil, ikke fordi en eller annen sponsor skal lage show. Det er litt Solan Gundersen-preg over det.Dyani ble Norges første profesjonelle verdensmester i øvelsen «High Air» i 1995. Han har også flere topplasseringer i «Vert ramp», og har også tidligere hatt verdensrekorden i «Bomb drop». I en årrekke bodde han i LA i USA, og var ranket som en av verdens ti beste skatere. - Jeg er ikke generelt opptatt av at skateboard bare dreier seg om konkurranser og titler. Jeg er mer i undergroundmiljøet. Dyani har laget seg en såkalt «Bucket list», eller ting man må gjøre før man dør, og dette er det første av seks punkter. Går alt etter planen og meldingene om bedre vær stemmer, forsøker han igjen i begynnelsen av neste uke. Se DyanisYoutube-video(Ekstern lenke)
I forsøket på å sette verdensrekord «dropper» Adil Dyani fra en kran sju meter over den femten meter høye rampen. I opp mot 80 kilometer i timen knuser han rampen og pådrar seg indre blødninger.